Peter Skaarup (DF), 2013-05-07:
Vi siger tak til justitsministeren for redegørelsen for, hvad regeringen vil og ikke vil vedrørende bandebekæmpelse.
Vi synes selvfølgelig, at det er positivt, at regeringen forsøger på noget, men jeg må sige, at hvis man hører lidt nærmere efter, hvad det er, justitsministeren siger på regeringens vegne, er det svært at høre, at der er nogle nye initiativer.
Langt hovedparten af det, der fortælles om, er noget, hvor man kigger bagud i stedet for at kigge fremad.
Og man kan sige til justitsministeren, at det gode spørgsmål, som der ikke bliver svaret på, er: Det er fint, at der er lavet initiativer, ja, men der er jo i øjeblikket en trusselssituation og en bandekrig, der stadig væk kører, uanset de gode initiativer, og hvad er det så, regeringen vil gøre ved det?
Det kunne jeg jo godt tænke mig at få en dialog med justitsministeren om.
Og den håber jeg vi kan nærme os sådan under debatten.
Jeg håber også, at justitsministeren vil deltage i en reel meningsudveksling og debat om de her ting.
I Dansk Folkeparti er vi af den meget klare opfattelse, at der skal nye boller på suppen i bekæmpelsen af bandekriminalitet.
Vi er af den klare opfattelse, at bandekrigen kun kan stoppes ved at sætte straffene op for at begå organiseret kriminalitet, og det skal vel at mærke ske på et afskrækkende niveau, sådan at alternativet til bandekriminalitet trods alt er mere tillokkende, så vi får sagt til medlemmerne af banderne, til de bandetilknyttede, at det ikke kan betale sig at være med i en bande, tværtimod.
Som udgangspunkt mener vi i Dansk Folkeparti, at al kriminalitet i forening, altså i banderegi, skal straffes markant højere, end tilfældet er i dag.
Vi skal væk fra rabatter, man jo får på grund af gammelkendte ordninger, der betyder, at bare man laver tilstrækkelig meget kriminalitet, får man rabat på hver enkelt kriminel handling.
Sådan er det jo, som retssystemet er strikket sammen i dag.
Og det er spørgsmålet, om det holder over for den her meget organiserede kriminalitet, den her meget forfærdelige, kolde og kyniske kriminalitet, som banderne står for.
Bander og andre foreninger, der virker ved vold, skal efter Dansk Folkepartis opfattelse opløses.
Grundlovens § 78 fortæller os, at foreninger, og det vil også sige bander, der virker ved vold eller opfordrer til vold, skal opløses.
For os at se i Dansk Folkeparti
opfylder sådanne bander, vi kender i øjeblikket fra skyderier, brug af knive, private vagtværn og lignende, alle betingelser for at blive opløst ved dom og ikke længere kunne fungere i vores samfund.
I det hele taget mener vi, at de i øjeblikket ifølge politiets statistikker kendte 1.647 bandetilknyttede skal føle et kontant pres fra myndighedernes side hele tiden.
Det vil derfor være nødvendigt set med Dansk Folkepartis øjne at forstærke den indsats, der i dag ydes hos det offentlige med at gennemgå alle bandemedlemmernes sociale forhold.
Står de reelt til rådighed for arbejdsmarkedet?
Skal de på den baggrund, hvis de ikke gør det, ikke have inddraget de offentlige ydelser, som de jo i høj grad modtager, kan vi se på de svar, vi får i Retsudvalget?
Betaler de retmæssigt den skat, de nu skal betale?
Bor de, hvor de påstår de bor?
Og ejer de deres biler retmæssigt, eller er der også fusk på den front?
Mange vil selvfølgelig mene – og der er også repræsentanter for den mening herinde i Folketinget, og de er også tilstede nu, tror jeg –
at højere straffe ikke gør det alene.
Derfor foreslår vi også i Dansk Folkeparti en væsentlig forbedret bandebekæmpelsesindsats mere generelt.
Det skal som sagt inkludere væsentlig højere straffe, udvisning af alle bandemedlemmer, der er udenlandske statsborgere, men også kombineres med en form for amnesti ved god opførsel.
Det skal forstås sådan, at vi inden de væsentlige lovstramninger, som vi satser på at kunne gennemføre efter et valg, hvor den regering, vi har nu, ikke har flertal, skal kunne tilbyde bandemedlemmerne at bevæge sig ind i et fornuftigt exitprogram og på den måde forberede en tilværelse uden for banderne.
Som sagt ønsker vi at fremsætte et forslag til vedtagelse, der er udtryk for nye boller på suppen.
Jeg skal derfor på vegne af Venstre, De Konservative, Liberal Alliance og Dansk Folkeparti fremsætte følgende:
Forslag til vedtagelse
»Folketinget tager ministerens redegørelse til efterretning og understreger, at indsatsen mod bandekriminalitet skal vægtes højere af hensyn til borgernes tryghed og sikkerhed.
Bandemedlemmer begår mange former for kriminalitet og samfundsnedbrydende aktiviteter, og det er vigtigt, at banderne og deres kriminalitet bekæmpes af politiet og straffes hårdt af domstolene, og at rekruttering til banderne forebygges via en effektiv kriminalpræventiv indsats.
Folketinget opfordrer regeringen til at udvise ikkedanske statsborgere, der laver kriminalitet i banderegi, samt til at få sagerne behandlet hurtigere og til at stramme op, så strafudmålingen foregår efter de politiske ønsker om markante straffe for bandekriminalitet.
Folketinget opfordrer desuden regeringen til at få bandeexitprogrammet til at virke effektivt.
Folketinget opfordrer i lyset af det ændrede kriminalitetsmønster, bandekrigen er udtryk for, regeringen til at genåbne aftalen om politiets økonomi med henblik på at styrke bekæmpelse af bandekriminalitet.
Regeringen pålægges på den baggrund at indkalde Folketingets partier til forhandlinger herom.«